王義夫召飯鼇山亭詩
作者：許景衡
朝代：宋

paragraphs: 海上聞三島，人間占幾州。
孤城臨鳥道，雄構壓鼇頭。
縹緲層軒外，縈紆一徑幽。
鳴琴常有暇，飛蓋許同遊。
平野連天闊，洪河遶塞流。
清風驅酷暑，畏日得新秋。
麥破銀絲浄，茶烹玉蘂浮。
官聯慙蹇淺，恩紀獨綢繆。
牢落登高賦，驅馳爲食謀。
從公時晤語，不復歎淹留。